Bétera aprova de manera definitiva el Pressupost de 2019 en un ple marcat per la campanya electoral
21 de maig de 2019

Bétera va celebrar este dilluns l'últim ple de la legislatura convocat de manera extraordinària per a aprovar el Pressupost General de 2019 de manera definitiva.

El primer que es va votar va ser la urgència de la convocatòria. El debat va començar en este primer punt rutinari ja que tant C’s com Mas Camarena-CUBE i el Partit Popular van considerar que no era necessari convocar un ple extraordinari per a aprovar el Pressupost General a causa de la proximitat de les eleccions municipals.

“El nostre vot serà contrari a la urgència ja que a una setmana de les votacions considerem que seria millor deixar-lo ajornat perquè l'aprove el nou executiu”, va explicar Salvador Beltrán (Mas Camarena-CUBE). En la mateixa línia es va pronunciar el regidor del PP, Manuel Pérez, “es presenten tard i amb presses ara que s'acaba la legislatura”.

Per la seua part l'Alcaldessa de Bétera, Cristina Alemany (Compromís) va explicar la necessitat d'aprovar els comptes per a garantir el funcionament de l'Ajuntament de Bétera,”des d'un punt de vista objectiu l'activitat de l'ajuntament continua i sense este document aprovat, no es pot garantir la despesa ordinària i el pagament de les nòmines dels treballadors. Encara que estiguem a les portes d'unes eleccions seria una irresponsabilitat no aprovar el Pressupost General”.

El regidor d'Hisenda, Enric Álvarez (Compromís), va explicar que no s'ha pogut acceptar cap de les al·legacions presentades pel PP ja que cap respon a supòsits que contempla la llei d'Hisendes Locals, “el que pretén el PP és bloquejar l'aprovació definitiva dels pressupostos encara que siga amb al·legacions que no tenen cap recorregut legal, les al·legacions presentades per la senyora Verdevío són exactament iguals que les presentades per la senyora Verdevío en 2018 i ja van ser desestimades per no ajustar-se a cap supòsit legal. És un talla i pega, una irresponsabilitat del PP que fa perdre el temps al públic i els diners als veïns de Bétera, ja que hem hagut de convocar un ple per a resoldre-les”.

El regidor del PP, Manuel Pérez, va assumir que són les mateixes al·legacions que van presentar en 2018 però va aprofitar per a acusar el govern de Compromís de gastar prop de 24.000 euros en les costes d'un judici que ha guanyat el PP, “vosté acusa la senyora Verdevío de no conéixer la legalitat, i vosté?, perquè jugant amb els diners del poble es juga molt bé”.

La intervenció del regidor del PP va ser resposta pel regidor de Serveis Jurídics, Jose Rodado (Compromís), “la hipocresia del PP en les despeses en serveis jurídics és de jutjat de guàrdia o bé per desconeixement o bé per massa atreviment. Durant esta legislatura no hi ha hagut cap procediment que haja costat 24.000 euros. El PP durant els últims 8 anys de govern es va gastar 1.200.000 euros en serveis jurídics contractats a Garrigues, a 18.000 euros el procediment, mentre es retallaven els drets dels treballadors d’este ajuntament o la jornada laboral dels policies”, i va afegir que “hem passat de gastar-nos quasi 300.000 euros a l'any a no arriba a 55.000 euros en serveis jurídics sense perdre qualitat”.

El Pressupost General de 2019 va ser aprovat de manera definitiva amb els vots a favor de Compromís, PSOE, Assemblea Bétera Ciutadana i el regidor no adscrit Pedro Gallén.

Cruz al mèrit policial

El ple va aprovar per unanimitat iniciar l'expedient per a la concessió de la Creu al mèrit policial amb distintiu blau a un oficial i tres agents de la Policia Local de l'Ajuntament de Bétera per l'èxit en un servei d'extrema dificultat en el qual van aconseguir salvar la vida d'un veí de Bétera que va patir un atac al cor gràcies a la utilització del desfibril·lador que portaven en el seu vehicle.

“Agrair i donar l'enhorabona a estos tres policies per la seua actuació, a Luis Jordan, a Javi Martínez, Aitor Serrano i a l'oficial, Jose Manuel Ferrero, i reivindicar que la medalla és per a tot el cos policial ja que fan un gran treball, moltes vegades invisible”, va apuntar la regidora de Seguretat, Raquel Puig (Compromís).